Title: Š T A T Ú T
Author: lipnicka
Last saved by: sulik
Company: Urad vlady SR

Príloha 2

Š T A T Ú T
Rady vlády Slovenskej republiky 
pre trvalo udržateľný rozvoj
_________________________________________________________

Čl. 1
Úvodné ustanovenie

	Štatút Rady vlády Slovenskej republiky pre trvalo udržateľný rozvoj  upravuje poslanie, úlohy a zásady činnosti Rady vlády Slovenskej republiky pre trvalo udržateľný rozvoj  (ďalej len „rada”) a jej organizačnú štruktúru.

Čl. 2
Postavenie rady

	(1) Rada je koordinačný, poradný a iniciatívny orgán vlády Slovenskej republiky (ďalej len „vláda”) pre otázky týkajúce sa uplatňovania Agendy 21, Miléniových rozvojových cieľov a Johannesburského implementačného plánu, a politík Európskej únie, najmä iniciatív  a programov prispievajúcich k politike trvalo udržateľného rozvoja, Lisabonskej stratégie Európskej únie a Národnej stratégie trvalo udržateľného rozvoja na celoštátnej úrovni. 

	(2) Rada pôsobí v súlade s ústavným postavením a úlohami vlády. Vo svojej činnosti sa riadi uzneseniami vlády a jej programovým vyhlásením.
	
	(3) Činnosťou rady nie je dotknutá pôsobnosť a zodpovednosť ministerstiev ani ostatných ústredných orgánov štátnej správy pri plnení úloh súvisiacich s uplatňovaním politiky trvalo udržateľného rozvoja. 

Čl. 3
Úlohy rady

(1) Rada ako koordinačný orgán vlády koordinuje činnosť všetkých zainteresovaných ministerstiev a ostatných ústredných orgánov štátnej správy v oblasti trvalo udržateľného rozvoja, najmä záležitostí Agendy 21, Miléniových rozvojových cieľov, Johannesburského implementačného plánu a politík EÚ a Lisabonskej stratégie Európskej únie. Zabezpečuje súbežnosť a nadväznosť týchto aktivít z hľadiska časového, vecného a z hľadiska spôsobov ich realizácie. Rada koordinuje vypracúvanie dokumentov týkajúcich sa implementácie politiky trvalo udržateľného rozvoja, rozpracúvanie realizácie zámerov vlády SR jednotlivými ústrednými orgánmi štátnej správy v predmetnej oblasti.

	(2) Rada ako poradný orgán vlády posudzuje a vyjadruje stanovisko najmä ku koncepčným materiálom v oblasti trvalo udržateľného rozvoja vrátane pozícií SR k EÚ a zásadným materiálom týkajúcim sa trvalo udržateľného rozvoja, materiálom predkladaným na rokovanie vlády a podľa potreby prijíma uznesenia vo forme odporúčaní pre vládu. Návrh na prerokovanie príslušného dokumentu v rade môžu podať vláda, ministerstvá a ostatné ústredné orgány štátnej správy, prípadne členovia rady.

(3) Rada ako iniciatívny orgán vlády predkladá vláde, ministerstvám, ostatným ústredným orgánom štátnej správy, ako aj ďalším orgánom, organizáciám a inštitúciám podnety, návrhy a odporúčania v otázkach týkajúcich sa uplatňovania stratégie trvalo udržateľného rozvoja. Rada sa zaoberá hodnotením jednotlivých politík, programov a plánov navrhovaných a realizovaných ústrednými orgánmi štátnej správy na zabezpečenie trvaloudržateľného rozvoja Slovenskej republiky.

Čl. 4
Zloženie rady
(1) Radu tvoria predseda, podpredseda a ďalší členovia. 

(2) Predsedom rady je podpredseda vlády pre európsku integráciu, ľudské práva a menšiny, podpredsedom rady je minister životného prostredia. Ďalšími členmi rady sú:

a) minister hospodárstva,
b) minister financií,
c) minister pôdohospodárstva,
d) minister výstavby a regionálneho rozvoja,
e) minister práce, sociálnych vecí a rodiny,
f) minister dopravy, pôšt a telekomunikácií,
g) minister školstva,
h) minister kultúry,
e) predseda štatistického úradu. 

	(3) Podpredseda rady a členovia rady môžu byť zastúpení na zasadnutí rady len štátnym tajomníkom  príslušného ministerstva.

	(4) Zasadnutí rady sa môžu kedykoľvek zúčastniť predseda vlády a ostatní členovia vlády. 
	
(5) Činnosť rady riadi a za jej činnosť vláde zodpovedá predseda rady.  Predsedu rady počas jeho neprítomnosti zastupuje podpredseda rady.

Čl. 5
Spolupracujúce a poradné orgány

(1) Rada využíva pri plnení svojich úloh odborné poznatky a skúsenosti ministerstiev a orgánov verejnej správy, Legislatívnej rady vlády Slovenskej republiky, ako aj stanoviská odborných, vedeckých inštitúcií a ďalších inštitúcií, ktoré s ňou na požiadanie účinne spolupracujú.

(2) Rada vo svojej činnosti môže zriadiť podľa potreby konzultačné skupiny vytvorené z odborníkov vysokých škôl, vedeckých ústavov, zástupcov samosprávnych orgánov, odborových a zamestnávateľských zväzov a zástupcov orgánov štátnej správy pri posudzovaní riešenia niektorých problémov trvaloudržateľného rozvoja. 

(3) Rada úzko spolupracuje s výbormi Národnej rady Slovenskej republiky.  

Čl. 6
Činnosť rady

(1)  Zasadnutia rady zvoláva a riadi jej predseda. 

(2) Rada zasadá podľa potreby spravidla dva razy ročne. 

(3) Rada môže podľa potreby, alebo na návrh člena rady prizývať na rokovanie aj predsedov ostatných ústredných orgánov štátnej správy, prípadne štátnych tajomníkov a podpredsedov ostatných ústredných orgánov štátnej správy, ak je to potrebné z hľadiska programu jej rokovania. 

(4) Rada je uznášaniaschopná, ak je prítomná nadpolovičná väčšina jej členov. 

(5)  Na prijatie platného uznesenia, stanoviska, odporúčania rady je potrebný súhlas nadpolovičnej väčšiny prítomných členov rady. V prípade rovnosti hlasov je rozhodujúci hlas predsedu rady. 

Čl. 7
Sekretariát rady

(1)	Úlohy spojené s organizačným a administratívno-technickým zabezpečovaním činnosti rady plní sekcia pre európske záležitosti Úradu vlády Slovenskej republiky. 

(2)	Tajomníkom rady je generálny riaditeľ sekcie pre európske záležitosti Úradu vlády Slovenskej republiky.

Čl. 8
Zrušovacie ustanovenie

	Zrušuje sa štatút Rady vlády SR pre trvalo udržateľný rozvoj schválený uznesením vlády Slovenskej republiky č.655 zo 16. septembra 1997.

Čl. 9
Účinnosť

	Tento štatút nadobúda účinnosť dňom jeho schválenia vládou SR.